Lembu Syurgawi

Dalam mitologi Mesopotamia purba, **Lembu Syurgawi** ialah seekor raksasa mitos yang ditentang oleh Raja Uruk, Gilgamesh. Kisah Lembu Syurgawi ini diketahui menerusi dua versi yang berbeza: satu versi dirakamkan dalam puisi Sumeria yang lebih awal dan satu lagi episod terkemudian dalam *[[Epik Gilgamesh]]* berbahasa Babilonia Piawai (sebuah dialek sastera Akkadia). Dalam puisi Sumeria tersebut, Lembu itu diutus untuk menyerang Gilgamesh oleh dewi Inanna atas sebab-sebab yang tidak jelas. 

Penceritaan Akkadia yang lebih lengkap dipetik daripada Loh VI *Epik Gilgamesh*, yang mana Gilgamesh menolak godaan berahi dewi Ishtar, dewi padanan Inanna bagi bangsa Semitik Timur, lalu mencetuskan kemarahan Ishtar yang kemudiannya menuntut Lembu Syurgawi daripada ayahandanya, Anu, supaya beliau dapat mengutusnya untuk menyerang Gilgamesh di Uruk. Anu menyerahkan Lembu itu kepadanya dan beliau mengutusnya untuk menyerang Gilgamesh berserta sahabatnya, wira Enkidu, yang lantas membunuh Lembu tersebut bersama-sama.

Setelah menewaskan Lembu itu, Enkidu melemparkan paha kanan Lembu tersebut ke arah Ishtar sambil mencemuhnya. Pembunuhan Lembu itu mengakibatkan para dewa menjatuhkan hukuman mati ke atas Enkidu, suatu peristiwa yang memangkinkan ketakutan Gilgamesh terhadap kematiannya sendiri, lantas memacu baki penceritaan epik tersebut. Lembu ini telah dikaitkan dengan buruj Taurus dan mitos pembunuhannya mungkin menyimpan pengertian astronomi yang signifikan bagi masyarakat Mesopotamia purba. Beberapa aspek kisah ini telah dibandingkan dengan riwayat-riwayat terkemudian dari Timur Dekat purba, termasuklah legenda-legenda dari Ugarit, kisah Yusuf dalam Kitab Kejadian, serta bahagian-bahagian tertentu dalam epik-epik Yunani purba, yakni *[[Iliad]]* dan *[[Odyssey]]*.

## Mitologi
### ''Gilgamesh dan Lembu Syurgawi''
Dalam puisi Sumeria *Gilgamesh dan Lembu Syurgawi*, Gilgamesh dan Enkidu membunuh Lembu Syurgawi, yang telah diutus untuk menyerang mereka oleh dewi Inanna, yakni dewi padanan Ishtar bagi bangsa Sumeria. Jalan cerita puisi ini jauh berbeza daripada adegan yang sepadan dalam *Epik Gilgamesh* berbahasa Akkadia yang terkemudian. Dalam puisi Sumeria tersebut, Inanna nampaknya tidak meminta Gilgamesh untuk menjadi pasangannya sebagaimana yang dilakukannya dalam epik Akkadia yang terkemudian. Tambahan pula, sewaktu beliau memaksa ayahandanya An untuk menyerahkan Lembu Syurgawi kepadanya, beliau tidak mengugut untuk membangkitkan orang mati bagi memakan orang hidup seperti dalam epik yang terkemudian, sebaliknya beliau hanya mengancam untuk melepaskan "jeritan" yang akan bergema hingga ke bumi.

### ''Epik Gilgamesh''
Dalam Loh VI *Epik Gilgamesh* berbahasa Akkadia Piawai, setelah Gilgamesh menolak godaan berahinya, Ishtar pergi ke Syurga, tempat beliau mengadu kepada ibundanya Antu dan ayahandanya Anu. Beliau menuntut agar Anu menyerahkan Lembu Syurgawi kepadanya lantas mengugut bahawa sekiranya baginda enggan, beliau akan memecahkan pintu-pintu gerbang Dunia Bawah dan membangkitkan orang mati untuk memakan orang hidup. Pada mulanya, Anu membantah tuntutan Ishtar dengan menegaskan bahawa Lembu Syurgawi itu amat membinasakan hinggakan pelepasannya bakal mengakibatkan kebuluran selama tujuh tahun. Ishtar mengisytiharkan bahawa beliau telah menyimpan bijirin yang secukupnya untuk semua manusia dan haiwan bagi tempoh tujuh tahun yang akan datang. Akhirnya, dengan berat hati Anu bersetuju untuk menyerahkannya kepada Ishtar, lantas dewi tersebut melepaskannya ke dunia, menyebabkan kemusnahan yang meluas.

Hembusan nafas pertama Lembu itu menghasilkan sebuah lubang pada permukaan bumi yang sebegitu besar hinggakan seratus orang pahlawan jatuh ke dalamnya, manakala hembusan nafas yang kedua mencipta sebuah lubang yang lebih besar, yang memerangkap dua ratus orang lagi. Gilgamesh dan Enkidu bekerjasama untuk membunuh Lembu tersebut; Enkidu menyelinap ke belakang Lembu itu lalu menarik ekornya sementara Gilgamesh menghunuskan pedangnya ke leher Lembu tersebut, lantas membunuhnya. Gilgamesh dan Enkidu mempersembahkan jantung Lembu itu kepada dewa matahari Shamash. Sewaktu Gilgamesh dan Enkidu sedang berehat, Ishtar berdiri di atas tembok kota Uruk lalu menyumpah Gilgamesh. Enkidu merentap paha kanan Lembu itu dan melemparkannya ke wajah Ishtar.

Ishtar menghimpunkan "para gundik, pelacur dan perempuan sundal" lalu memerintahkan mereka untuk meratapi kematian Lembu Syurgawi tersebut. Sementara itu, Gilgamesh mengadakan keraian atas kekalahan Lembu Syurgawi itu. Loh VII bermula dengan Enkidu menceritakan sebuah mimpi yang mana dia melihat Anu, Ea, dan Shamash mengisytiharkan bahawa antara Gilgamesh atau Enkidu, salah seorang mesti mati sebagai hukuman kerana membunuh Lembu Syurgawi. Mereka memilih Enkidu, yang tidak lama kemudian jatuh sakit, lantas menghembuskan nafasnya yang terakhir selepas memimpikan Dunia Bawah. Loh VIII memerihalkan kepiluan Gilgamesh yang tidak terperi atas pemergian sahabatnya itu berserta butiran mengenai upacara pemakaman Enkidu. Kematian Enkidu menjadi pemangkin kepada ketakutan Gilgamesh terhadap kematiannya sendiri, yang lantas menjadi tumpuan bagi baki penceritaan epik tersebut.

## Simbolisme dan perlambangan

Banyak gambaran mengenai pembunuhan Lembu Syurgawi ini wujud dalam karya-karya seni Mesopotamia purba yang masih terpelihara. Perlambangan sebegini amat lumrah ditemukan pada mohor-mohor silinder peninggalan Empayar Akkadia ( 2334 – 2154 SM). Gambaran-gambaran ini memaparkan bahawa Lembu tersebut jelas dibayangkan sebagai seekor lembu jantan yang bersaiz luar biasa besar dan amat buas. Walau bagaimanapun, apa yang diwakili secara tepat oleh Lembu Syurgawi itu masih tidak begitu jelas. Pakar Asiriologi Jeremy Black dan Anthony Green mengamati bahawa Lembu Syurgawi ini dikaitkan dengan buruj Taurus lalu berhujah bahawa alasan mengapa Enkidu melemparkan paha lembu itu ke arah Ishtar dalam *Epik Gilgamesh* selepas menewaskannya mungkin merupakan suatu usaha untuk menjelaskan mengapa buruj tersebut seakan-akan kehilangan bahagian suku belakangnya.

Gordon dan Rendsburg mencatatkan bahawa tanggapan melempar kaki lembu ke arah seseorang "sebagai suatu penghinaan yang amat dahsyat" terbukti wujud merentasi kawasan geografi yang luas di Timur Dekat purba dan hal ini berulang di dalam *[[Odyssey]]*, sebuah puisi epik Yunani purba. Sebilangan sarjana pula menganggap bahawa Lembu Syurgawi ini merupakan susuk yang sama dengan Gugalanna, yakni suami Ereshkigal yang disebut oleh Inanna di dalam epik *[[Turunnya Inanna ke Dunia Bawah]]*.

## Pengaruh ke atas riwayat terkemudian

Cyrus H. Gordon dan Gary A. Rendsburg menyatakan bahawa motif Timur Dekat purba mengenai kebuluran selama tujuh tahun berikutan kematian seorang wira telah terbukti di dalam mitos bangsa Ugarit berkenaan pemergian Aqhat dan tema seseorang meramalkan tujuh tahun kebuluran secara lebih awal lantas menyimpan bekalan turut ditemukan di dalam kisah Ibrani mengenai Yusuf daripada Kitab Kejadian, serta pada ayat-ayat 47-48 daripada Surah Yusuf di dalam al-Quran.

Menurut sarjana klasik Jerman Walter Burkert, adegan yang memaparkan Ishtar menghadap Anu bagi menuntut Lembu Syurgawi setelah cintanya ditolak oleh Gilgamesh memiliki kesejajaran yang langsung dengan sebuah adegan daripada Buku V dalam *[[Iliad]]*. Dalam *Epik Gilgamesh*, Ishtar mengadu kepada ibundanya Antu, namun ditegur secara lembut oleh Anu. Dalam adegan daripada *Iliad* tersebut pula, Aphrodite, yang merupakan evolusi Yunani terkemudian bagi watak Ishtar, dilukakan oleh wira Yunani Diomedes sewaktu beliau cuba menyelamatkan puteranya, Aeneas. Beliau lari ke Gunung Olympus, lantas menangis di pangkuan ibundanya Dione, diperli oleh saudarinya Athena, dan kemudiannya ditegur secara lembut oleh ayahandanya Zeus. Bukan sahaja kesejajaran naratif ini ketara secara signifikan, malah hakikat bahawa nama Dione merupakan bentuk feminin bagi nama Zeus itu sendiri turut mencuri perhatian, sepertimana nama *Antu* yang merupakan bentuk feminin bagi *Anu*. Dione tidak lagi muncul dalam mana-mana bahagian lain di sepanjang *Iliad*, dan peranan sebagai pasangan Zeus sebaliknya digalas oleh dewi Hera. Oleh hal yang demikian, Burkert merumuskan bahawa nama *Dione* ialah suatu kalk bagi nama Antu.

Sarjana klasik British Graham Anderson menyedari bahawa di dalam *Odyssey*, para pengikut Odysseus telah membunuh lembu-lembu suci Helios dan mereka dijatuhkan hukuman mati oleh para dewa atas asbab perbuatan ini, mirip seperti nasib Enkidu dalam *Epik Gilgamesh*. M. L. West menyatakan bahawa persamaannya melangkaui sekadar hakikat bahawa, dalam kedua-dua kejadian ini, makhluk yang dibunuh itu merupakan haiwan bovin yang terkecuali daripada kematian semula jadi. Bagi kedua-dua senario, individu atau kumpulan yang dijatuhkan hukuman mati itu ialah para sahabat sang wira, lantas kematian mereka telah memaksa wira tersebut untuk meneruskan perjalanannyasecara bersendirian. Beliau turut mendapati bahawa, dalam kedua-dua riwayat, epiknya memerihalkan sebuah perbincangan dalam kalangan para dewa tentang sama ada pihak yang bersalah itu mesti mati atau sebaliknya berserta ugutan Helios terhadap Zeus di dalam *Odyssey* sekiranya baginda tidak menuntut bela atas penyembelihan lembu-lembunya yang kelihatan amat serupa dengan ugutan Ishtar terhadap Anu sewaktu dewi tersebut menuntut Lembu itu di dalam *Epik Gilgamesh*.

Bruce Louden membandingkan tindakan Enkidu mencemuh Ishtar sejurus selepas beliau membunuh Lembu Syurgawi dengan cemuhan Odysseus terhadap gergasi Polyphemus di dalam Buku IX epik *Odyssey*. Dalam kedua-dua kisah ini, sifat angkuh sang wira setelah mengecapi kemenangan yang nyata telah menyebabkan dewa menjatuhkan sumpahan ke atasnya.

## Rujukan

### Bibliografi

*
*
*
*
*
*
*
*
* 
*
*
*
*